หุ้นปันผลพยุงตลาด SET พรุ่งนี้ฟื้นตัว
บล.เอเซีย พลัส มองการเคลื่อนไหวของตลาดหุ้นไทยในวันพรุ่งนี้ (15 ม.ค.) ให้กรอบแนวต้าน 1,285 จุด โดยมองว่าระดับราคาน้ำมันดิบหากปรับลงต่ำกว่า 25 เหรียญสหรัฐฯ/บาร์เรล ก็น่าจะเป็นจุดต่ำสุดแล้ว ส่วนกลุ่มแบงก์ใกล้ประกาศงบการเงินปี 58 แม้คาดจะไม่ดีแต่ก็หวังว่าผลประกอบการในปี 59 จะดีขึ้น ส่วนกลุ่มสื่อสารราคาหุ้นปรับลง 50% ซึ่งสะท้อนการประมูล 4G ที่ต้นทุนแพง และนับว่าเป็นระดับราคาที่ต่ำมากแล้ว ขณะที่หุ้นปันผลสูงก็น่าจะช่วยพยุงตลาดได้
14 ม.ค. 2559

นางภรณี ทองเย็น รองกรรมการผู้อำนวยการ สายงานวิจัย บล.เอเซีย พลัส เปิดเผยถึงตลาดหุ้นไทยวันนี้ (14 ม.ค.) ย่อลงหลังวานนี้ปรับตัวขึ้น ซึ่งเป็นการปรับลงตามตลาดต่างประเทศ ขณะที่หุ้นที่ปรับขึ้นแรงเมื่อวานนี้ก็ปรับลงทั้งหมด ทั้งในกลุ่มแบงก์ พลังงาน และสื่อสาร เช่น KBANK SCB PTT โดยมองว่าตลาดหุ้นไทยน่าจะ bottom แล้ว ซึ่งจะเห็นจากการที่ดัชนีปรับลงแรงก็จะตีกลับได้ทุกครั้ง โดยกลุ่มผู้ที่เข้าซื้อน่าจะเป็นนักลงทุนสถาบัน ทำให้คาดว่าแนวโน้มของตลาดหุ้นไทยในช่วงสัปดาห์ที่ 3 ของเดือนม.ค.น่าจะกลับมาบวกได้จากแรงซื้อของนักลงทุนสถาบัน ขณะที่นักลงทุนต่างชาติน่าจะขายน้อยลงแล้วหลังจากได้ขายออกมามากในช่วงก่อนหน้านี้
สำหรับการเคลื่อนไหวของตลาดหุ้นไทยในวันพรุ่งนี้ (15 ม.ค.) ให้กรอบแนวต้าน 1,285 จุด โดยมองว่าระดับราคาน้ำมันดิบหากปรับลงต่ำกว่า 25 เหรียญสหรัฐฯ/บาร์เรล น่าจะเป็นจุดต่ำสุดแล้ว ส่วนกลุ่มแบงก์ใกล้ประกาศงบการเงินปี 58 แม้คาดจะไม่ดีแต่หวังว่าผลประกอบการในปี 59 จะดีขึ้น ส่วนกลุ่มสื่อสารราคาหุ้นปรับลง 50% ซึ่งสะท้อนการประมูล 4G ที่ต้นทุนแพง และนับว่าเป็นระดับราคาที่ต่ำมากแล้ว ขณะที่หุ้นปันผลสูงน่าจะช่วยพยุงตลาดได้
 
หลักทรัพย์ที่มีมูลค่าการซื้อขายสูงสุด 5 อันดับแรก
ADVANC ปิดที่ 144.50 บาท ลดลง 4.00 บาท
PTT ปิดที่ 219.00 บาท ลดลง 8.00 บาท
JAS ปิดที่ 3.02 บาท ลดลง 0.10 บาท
KBANK ปิดที่ 159.50 บาท ลดลง 3.50 บาท
BEM ปิดที่ 5.85 บาท ไม่เปลี่ยนแปลง
 
ที่มา: สำนักข่าวอินโฟเควสท์